Groot hartseer vir AdamAdam Barnard (Foto: Facebook) Terwyl die Afrikaanse sanger Adam Barnard die afgelope paar maande teen neuropatie-sindroom veg, is hy Dinsdag deur ŉ groot tragedie getref. Barnard se ma, Christie Barnard, is tydens ŉ trompopbotsing oorlede. Die nuus is in ŉ amptelike verklaring bekendgemaak. Volgens die verklaring het die botsing tussen Parys en Sasolburg gebeur. “Christie was op pad om Adam op te laai vir die dialise[behandeling] wat hy in Potchefstroom moet ontvang. Sy is op slag oorlede,” lui die verklaring. “Die ander slagoffer is Adam se goeie vriend van Parys, Ruben Human, se pa, Sarel Human.” “Ons is dankbaar vir die gemeenskap se ondersteuning en liefde. Ons hoop ons kan wees vir ons vriende wat hulle nodig het in hierdie tyd.” Barnard was die afgelope paar maande in en uit die hospitaal nadat hy met neuropatie-sindroom, wat gekenmerk word deur die verlies van gevoel in ledemate, gediagnoseer is. Die enigste geneesmiddel is ŉ suksesvolle nieroorplanting. Die behandeling wat Barnard tans ondergaan sluit onder meer in fisioterapie, arbeidsterapie en hemodialisebehandelings om hom voor te berei vir ŉ nieroorplanting ná ŉ gepaste skenker opgespoor is. Die musiekgroep Romanz beplan intussen om op 25 Julie vir die eerste keer sedert Februarie 2014 toe die groep ontbind het, saam op te tree ten bate van ŉ geldinsameling vir Barnard se stryd teen neuropatie. Barnard het verlede maand op Moedersdag hulde gebring aan sy ma deur in ŉ boodskap op Facebook te skryf: “Spesiaal vir my moeder. Dankie, dankie, dankie. Sy is ŉ sterk vrou, maar nog ŉ sterker ma. Wees gebless ma’s!”